BLISS ไฟเขียวเพิ่มทุน 263 ล้าน
โพสต์ทูเดย์ &#8211; ผู้ถือหุ้นบลิสเทล ไฟเขียวแผนเพิ่มทุน ส่วนแผนธุรกิจปี 53 รอผู้ถือหุ้นใหม่ที่จะเข้ามาซื้อหุ้นพีพี
11 ม.ค. 2553

โพสต์ทูเดย์ – ผู้ถือหุ้นบลิสเทล ไฟเขียวแผนเพิ่มทุน ส่วนแผนธุรกิจปี 53 รอผู้ถือหุ้นใหม่ที่จะเข้ามาซื้อหุ้นพีพี 
นายสิทธิภาคย์ ธารากุล กรรมการผู้จัดการ BLISS เปิดเผยว่า ที่ประชุมวิสามัญผู้ถือหุ้นบริษัท บลิสเทล(BLISS) ผู้ถือหุ้นได้ลงมติในทุกวาระ โดยเฉพาะวาระเพิ่มทุนของบริษัทอีกจำนวน 263 ล้านบาท ทำให้ทุนจดทะเบียนเพิ่มเป็น 569 ล้านบาท จากทุนเดิม 305 ล้านบาท ด้วยการออกหุ้นสามัญใหม่จำนวน 2.63 ล้านหุ้น มูลค่าที่ตราไว้(พาร์) 0.10 บาท เสนอขายให้กับผู้ลงทุนเฉพาะเจาะจง(พีพี)
โดยขณะนี้อยู่ระหว่างคัดเลือกผู้ที่จะมาซื้อหุ้นแบบเฉพาะเจาะจง  จากปัจจุบันมีเจรจามากกว่า 1 ราย ไม่สามารถบอกได้ว่าเป็นผู้ลงทุนในหรือต่างประเทศ แต่เชื่อว่าผู้ถือหุ้นใหม่ที่จะเข้ามา จะช่วยให้บริษัทสามารถเติบโตและมีกำไรได้ภายในปี 2553 แม้ปัจจุบันจะมีขาดทุนสะสม 357 ล้านบาท 
สำหรับแผนธุรกิจของปี 2553 ยังไม่สามารถเปิดเผยรายละเอียดได้ เนื่องจากต้องรอผลการสรุปเสนอขายหุ้นเพิ่มทุนแบบพีพีก่อน ว่าผู้ถือหุ้นใหม่จะเข้ามาช่วยสนับสนุนหรือมีกลยุทธ์ใดบ้าง แต่โดยรวมเชื่อว่า ผู้ถือหุ้นรายใหม่จะสามารถเข้ามาต่อยอดธุรกิจของบริษัทได้
“บริษัทให้คำมั่นว่าการดำเนินธุรกิจหลักยังสามารถสร้างกำไรได้ เพียงแต่ที่ผ่านมามีภาระหนี้ที่ต้องชำระ บวกกับปีที่ผ่านมาภาวะเศรษฐกิจซบเซาและวงจรธุรกิจจำหน่ายโทรศัพท์มือถือซบเซาตาม” นายสิทธิภาคย์กล่าว 
ทั้งนี้ จุดแข็งของบริษัทจะดึงดูดให้มีคนเข้ามาซื้อหุ้นเพิ่มทุน เนื่องจากเป็นบริษัทที่ดำเนินธุรกิจมายาวนาน มียอดขายที่สูงและไม่ใช่หน้าใหม่ในวงการ และมีจุดจำหน่ายโทรศัพท์ที่มาก น่าจะดึงให้ผู้ลงทุนคำนึงถึงบริษัทเป็นอันดับต้น ๆ 
อย่างไรก็ตาม บริษัทอาจไม่จำเป็นต้องขายหุ้นหมดทั้งจำนวนในครั้งเดียว แต่มั่นใจว่าทั้งจำนวนจะสามารถขายได้หมดภายใน 1 ปีนี้